b"\n_START_ARTICLE_\nTomarps Kungsg\xc3\xa5rd\n_START_PARAGRAPH_\nTomarps Kungsg\xc3\xa5rd (f\xc3\xb8r 1658 dansk: Tommerup Kongsg\xc3\xa5rd) er en herreg\xc3\xa5rd i \xc3\x85storps kommun i Sk\xc3\xa5ne i Sverige.\n_START_SECTION_\nHistorie\n_START_PARAGRAPH_\nTomarp er en borg, hvis historie g\xc3\xa5r tilbage til 1200-tallet. Nordfl\xc3\xb8jens midterparti rummer bygningsdele fra middelalderen, men ellers er bygningen fra ren\xc3\xa6ssancen, antagelig opf\xc3\xb8rt i midten af 1500-tallet. Den best\xc3\xa5r af fire sammenbyggede fl\xc3\xb8je omkring en lille borgg\xc3\xa5rd. Fl\xc3\xb8jene er hvidkalkede og med r\xc3\xb8dt teglstenstag. Adgangen sker gennem en port i vestre fl\xc3\xb8j, hvor portv\xc3\xa6lvingerne er udf\xc3\xb8rt med krydshv\xc3\xa6lv. Som bygningen fremst\xc3\xa5r i dag, er den resultat af en ombygning i 1770'erne. Uden for borgen ses rester af en voldgrav i form af langstrakte damme.\n_START_SECTION_\nTomarps ejere\n_START_PARAGRAPH_\nI 1400-tallet tilh\xc3\xb8rte g\xc3\xa5rden sl\xc3\xa6gten Brosterup. Derefter var sl\xc3\xa6gten Gjedde besiddere af g\xc3\xa5rden. Kendt er admiral Ove Gjedde, der 1618 sejlede til Ostindien og grundlagde kolonien Trankebar. Over porten p\xc3\xa5 Tomarp sidder Ove Gjedde og hustrus v\xc3\xa5benskjolde. G\xc3\xa5rden blev ved freden i K\xc3\xb8benhavn 1660 overdraget den svenske krone som en del af det bornholmske vederlagsgods. Godset fungerede herefter blandt andet som bolig for den \xc3\xb8verstkommanderende ved det nordsk\xc3\xa5nske kavaleriregiment. I dag ejes Tomarp af den svenske stat og forvaltes af Statens Fastighetsverk.\n_START_SECTION_\nModerne kunsthal\n_START_PARAGRAPH_\nTomarps Kungsg\xc3\xa5rd er kunsthal med svensk og international samtidskunst, design og kunsth\xc3\xa5ndv\xc3\xa6rk samt historiske udstillinger. Parken, der er anlagt i 1800-tallet i engelsk landskabsstil, er \xc3\xa5ben for publikum."